
Birthe Lønborg:
På vores generalforsamling den 10. marts 2022 blev Birthe Lønborg valgt ind i vores bestyrelse. Birthe deltog i bestyrelsesmødet den 4. april, men blev kort efter syg, og døde 2 måneder senere af en aggressiv tumor i hjernen. Jeg vil bede jer rejse jer og mindes Birthe en stund.      TAK.

Corona:
Kravet om brug af mundbind blev gradvist ophæver i begyndelsen af 2022. Ikke at det egentlig havde den store betydning for vi tennisspillere, bortset fra, at vi ikke kunne samles i vores klublokale, og at vi ikke kunne afholde turneringer, hvor mange mennesker kunne samles på et mindre område.
Men stort set alle restriktioner var ophævet inden standerhejsningen, så nu kunne vi se frem til et såkaldt normal-år.

Det blev det ikke helt. Vi forsøgte os med både en klubturnering og en intern turnering. Kun klubmesterskabsturneringen blev gennemført. Vi forsøgte også at holde liv i Ladies Cup turneringen, men den måtte aflyses på grund af manglende tilmeldinger.
Der kan selvfølgelig være mange forklaringer på den manglende interesse, men jeg vælger at tro på, at det ikke skyldes manglende interesse, men derimod at rigtig mange aktiviteter (barnedåb, bryllupper, runde fødselsdage og andre mærkedage) var blevet sat på hold på grund af coronaen, og nu skulle de afvikles.
De grå pantere holdt deres sommerfest i august med både spil og spisning. Tak til arrangørerne af dette event.
Men der har ellers været en vældig god aktivitet på vore baner hele året. De nye helårsbaner har stået deres prøve, og jeg synes, de har bestået prøveåret. Jeg ved godt at der var lidt problemer med regnvand her i januar, men det var ikke banernes skyld, men vejrgudernes. 

Medlemstal:
Vi er 180 medlemmer af Aabenraa Tennisklub, hvilket er en tilbagegang på 45 medlemmer siden sidste år. Det skyldes til dels, at der var en del på medlemslisten, som havde glemt at melde sig ud og blev overraskede over at modtage en opkrævning. Der er plads til flere på banerne, så tag jeres venner og naboer med f. eks. til Tennissportens dag den 29. april 2023 kl 09.30.
Måske skyldes noget af nedgangen i medlemstallet også den nye Padel-hal, som ser ud til at have en kæmpesucces. Det er dejligt at se, at så mange har lyst til at motionere, og hvis de bliver gode til Padel kan de måske også lære at spille tennis en gang. Indlæringskurven til Padel er ikke så stejl som til tennis, men til gengæld er der mange flere muligheder i tennis. Og så koster det 240 kr i timen at spille Padel og 800 kr om året at spille tennis. Det burde være et godt argument overfor de prisbevidste.

Klubturneringen blev gennemført med Anna-Marie Munk, Kirsten Schmidt og Bianca Rasmussen som tovholdere. Tak for jeres indsats!
Vinderne blev: 
Damesingle: Tina Ashkim
Herresingle: Søren Juhl
Damedouble: Lisbet Matthiesen og Lone Christiansen
Herre double: Carlos Manco og Piotr Rypulak
Mix double: Lisbet Matthiesen og Bent Johnsen

Tillykke til jer alle.

Opfølgning på generalforsamlingen 2022:
På generalforsamlingen 2022 blev der nedsat et udvalg til at komme med forslag til hvordan forhåndsbookingen i vintersæsonen skal fungere fremover.
Konklusionen blev, at forhåndsbookingen fortsætter som hidtil, men at ugerne 7, 29, 30, 31 og 42, samt påske-, pinse-, og juleferierne friholdes for forhåndsbookinger.
Den kontingentnedsættelse vi gennemførte sidste år betyder, at der nu kun er gratis træning til juniorerne op til 18 år. Andre medlemmer må selv kontakte en træner og aftale det fornødne.

Økonomi:
Vores økonomi er stadig sund. Det kommer John ind på under pkt 3.
Fremtidige investeringer kan f.eks. være elektronisk låsesystem på alle baner og lys på bane 6, 7 og 8.

DGI og JTU:
DGI og JTU arbejder stadig på en fusion, men det går tilsyneladende meget langsomt. Modellen med et fælles kontingent er skudt i sænk, og der forventes intet nyt før en gang i efteråret. Indtil nu har der været kontingentfrihed i enten DGI eller JTU hvis man betalte til den ene af foreningerne, men det er udgået nu. Der skal betales til begge foreninger. Så meget er de da enige om. DGI har aflyst holdturneringerne, så hvis man vil spille holdturnering skal det være i JTU-regi, men de kræver, at klubben er medlem af begge foreninger. Aabenraa Tennisklub er medlem af begge foreninger, men det er et spørgsmål, om vi i stedet for skal melde os ud af dem begge og i stedet etablere samarbejde med de omkringliggende klubber.

Jeg vil afslutte beretningen med at takke mine bestyrelseskolleger og Arena Aabenraa for et godt samarbejde i 2022.
Jeg vil ligeledes takke vore trænere for indsatsen og sluttelig vil jeg takke alle, der har bidraget til at få vores klub til at fungere i hverdagen.
